ટૉસ જીતીને બૅટિંગમાં આવેલી ખંભાતી વીસા શ્રીમાળી જૈન શરૂઆતમાં મજબૂત જણાઈ હતી. ઓપનિંગમા આવેલા પાર્થ પરીખ (૪૦) અને ધર્મેશ ચોકસી (૭)ના સુંદર તાલમેલ વડે બાવન રનની મજબૂત પાર્ટનરશિપ કરીને મોટા સ્કોરની આશા બંધાઈ હતી, પરંતુ છઠ્ઠી ઓવરમાં પ્રથમ વિકેટ પડતાં કચ્છી કડવા પાટીદારને હાશકારો થયો હતો. હજી પ્રથમ વિકેટનો શોક ખતમ થયો નહોતો ત્યાં સાતમી ઓવર લઈને આવેલા રમેશ જબુઆણીએ ૫૪ના સ્કોરે ઉપરાઉપરી બે બૅટ્સમેનોના દાંડિયા ડૂલ કરીને પૅવિલિયનનો રસ્તો દેખાડતાં ખંભાતી વીસા શ્રીમાળી જૈનના કૅમ્પમાં શાંતિ પ્રસરી ગઈ હતી. ધડાધડ પડેલી ત્રણ વિકેટને કારણે આઘાતમાં સરી પડેલી બૅટિંગ-ટીમ બહાર આવી ન શકતાં ટીમ ૧૦ ઓવરના અંતે ૪ વિકેટે ૮૩ રન કરી શકી હતી.